Euroopan unionin toimintasuunnitelma yhteisestä toiminnasta Venäjän federaation osalta järjestäytyneen rikollisuuden torjunnassa



Virallinen lehti nro C 106 , 13/04/2000 s. 0005 - 0012



Euroopan unionin toimintasuunnitelma yhteisestä toiminnasta Venäjän federaation osalta järjestäytyneen rikollisuuden torjunnassa (2000/C 106/02) Euroopan unionin neuvosto, joka TOTEUTTAA Venäjää koskevaa Euroopan unionin yhteistä strategiaa, jonka Eurooppa-neuvosto hyväksyi Kölnissä kesäkuussa 1999, OTTAA HUOMIOON Venäjän federaation hyväksymän keskipitkän aikavälin strategian Venäjän federaation ja EU:n välisten suhteiden kehittämiseksi (2000-2010), OTTAA HUOMIOON järjestäytyneen rikollisuuden torjuntaa koskevan Euroopan unionin toimintasuunnitelman, jonka Eurooppa-neuvosto hyväksyi Amsterdamissa kesäkuussa 1997, ja erityisesti sen suosituksen n:o 4, OTTAA HUOMIOON Eurooppa-neuvoston joulukuussa 1999 hyväksymän Euroopan unionin huumausainestrategian 2002-2004, OTTAA LISÄKSI HUOMIOON Euroopan yhteisöjen ja niiden jäsenvaltioiden sekä Venäjän federaation välisen kumppanuus- ja yhteistyösopimuksen, joka tuli voimaan 1 päivänä joulukuuta 1997, PITÄÄ MIELESSÄ rikollisuuden torjunnan tehostamista vuosina 1999-2000 koskevan Venäjän federaation erityisohjelman, jonka Venäjän federaation hallitus hyväksyi 10 päivänä maaliskuuta 1999, ja viittaa erityisesti sen järjestäytynyttä rikollisuutta käsitteleviin kohtiin, KOROSTAA unionin sitoutumista demokratian, ihmisoikeuksien kunnioittamisen ja oikeusvaltion periaatteisiin ja on tietoinen siitä, että järjestäytynyt rikollisuus uhkaa vakavasti näitä arvoja soluttautumalla hallinnon, laillisen kaupan ja rahoitustoiminnan sekä yhteiskunnan rakenteisiin kaikilla tasoilla, turmelemalla ja korruptoimalla niitä, OTTAA HUOMIOON ihmisoikeuksien ja perusvapauksien suojaamisesta vuonna 1950 tehdyn yleissopimuksen ja muiden ihmisoikeusalan kansainvälisten asiakirjojen vaatimukset, ON VAKAASTI PÄÄTTÄNYT vastustaa järjestäytynyttä rikollisuutta ja tehostaa kansainvälistä yhteistyötä Venäjän federaation kanssa kyseisen ilmiön torjumiseksi kunnioittaen ihmisoikeuksia ja noudattaen näiden oikeuksien suojaamista koskevia kansainvälisiä yleissopimuksia, OTTAA HUOMIOON järjestäytynyttä rikollisuutta koskevat keskustelut, joita Venäjällä olevat jäsenvaltioiden yhteyshenkilöt ovat kokouksissaan käyneet, ON TARKASTELLUT Euroopan unionin ja Venäjän välistä yhteistyötä maahanmuutto- ja oikeusasioissa käsitelleiden, Lappeenrannassa heinäkuussa 1999 pidettyjen seminaarien tuloksia, PANEE MERKILLE asianomaisen, Euroopan unionin ja Venäjän välisen kumppanuus- ja yhteistyösopimuksen mukaisesti perustetun alakomitean jo suorittaman työn järjestäytyneen rikollisuuden torjunnassa, OTTAA HUOMIOON Helsingissä 15 ja 16 päivänä joulukuuta 1999 pidetyn, järjestäytynyttä rikollisuutta käsittelevän EU:n ja Venäjän välisen konferenssin päätelmät, PALAUTTAA MIELIIN järjestäytynyttä rikollisuutta koskeneen keskustelun, joka käytiin EU:n ja Venäjän huippukokouksessa Helsingissä 22 päivänä lokakuuta 1999, TOTEAA, että merkittävää järjestäytyneen rikollisuuden vastaista työtä tehdään muilla kansainvälisillä foorumeilla, joita ovat Yhdistyneet Kansakunnat, Euroopan neuvosto ja Itämeren alueen järjestäytynyttä rikollisuutta käsittelevä erityistyöryhmä, PANEE MERKILLE Moskovassa lokakuussa 1999 järjestetyn G8-ryhmän maiden ministerikonferenssin päätelmät kansainvälisen järjestäytyneen rikollisuuden torjunnasta, ja HYVÄKSYY tämän toimintasuunnitelman yhteisestä toiminnasta Venäjän federaation kanssa järjestäytyneen rikollisuuden torjunnassa. A YLEISPUITTEET I Johdanto ja suunnitelman alkuvaiheet Eurooppa-neuvosto korosti Kölnissä kesäkuussa 1999 sitoumustaan aloittaa kestävä ja tehokas yhteistyö Venäjän federaation kanssa oikeus- ja sisäasioissa Euroopan unionin ja Venäjän federaation kumppanuuden vahvistamiseksi. Samalla se totesi, että olisi laadittava toimintasuunnitelma, joka keskittyy yhteiseen toimintaan Venäjän federaation kanssa järjestäytyneen rikollisuuden torjumiseksi. Tampereella 15 ja 16 päivänä lokakuuta 1999 kokoontuneen Eurooppa-neuvoston päätelmien 59. kohdassa korostettiin, että kaikkia erityisesti ulkosuhteiden alan toimivaltaa ja välineitä on käytettävä tehokkaasti ja yhdenmukaisesti koko unionin kattavan vapauteen, turvallisuuteen ja oikeuteen perustuvan alueen luomiseksi. Lisäksi järjestäytyneen rikollisuuden torjuntaa koskevassa Euroopan unionin toimintasuunnitelmassa, jonka Amsterdamin Eurooppa-neuvosto hyväksyi kesäkuussa 1997, tunnustettiin tarve kehittää suhteita ja tiiviimpää yhteistyötä Venäjän federaation kanssa. Se vahvistettiin suosituksessa n:o 4, jossa neuvostoa ja komissiota pyydetään laatimaan käytännönläheisiä ehdotuksia yhteistyön parantamiseksi esimerkiksi yhdessä Europolin kanssa. Lisäksi Euroopan yhteisöjen ja niiden jäsenvaltioiden sekä Venäjän federaation välisessä kumppanuus- ja yhteistyösopimuksessa viitataan sopimuspuolten yhteistyöhön laittoman toiminnan, kuten rahanpesun ja huumausainekaupan, torjumiseksi. Monissa kansainvälisissä kokouksissa, joihin lainvalvontaviranomaiset ja muut järjestäytyneen rikollisuuden vastaista työtä tekevät viranomaiset ovat osallistuneet, on myös korostettu EU:n ja Venäjän välisen yhteistyön kehittämisen ja tehostamisen merkitystä. Myös muut kansainväliset ja alueelliset elimet, mukaan luettuna G8-ryhmä, Euroopan neuvosto ja Itämeren alueen järjestäytynyttä rikollisuutta käsittelevä erityistyöryhmä, ovat tulleet työssään vastaavanlaisiin johtopäätöksiin. Venäjän federaatio on hyväksynyt keskipitkän aikavälin strategian suhteidensa kehittämiseksi Euroopan unioniin vuosina 2000-2010. Strategiaan kuuluu muun muassa lain noudattamisen valvonnassa toteutettava alan yhteistyö, jossa on kyse erityisesti operatiivisen yhteistyön järjestämisestä EU:n elinten kanssa kansainvälisen järjestäytyneen rikollisuuden, esimerkiksi rahanpesun ja laittoman huumausainekaupan, vastaisessa toiminnassa. II Suunnitelman perusta Tässä suunnitelmassa toteutetaan osaltaan Kölnin Eurooppa-neuvostossa hyväksyttyä Venäjää koskevaa Euroopan unionin yhteistä strategiaa. Yhteisessä strategiassa vahvistettiin, että Venäjän federaation ja Euroopan unionin yhteisen edun mukaista on tehostaa yhteistyötä yhteisten vitsausten, kuten järjestäytyneen rikollisuuden, torjumiseksi. Tässä yhteydessä unioni ilmoitti ehdottaneensa yhteistyön lisäämistä luomalla toimivaltaisten elinten kesken tarvittavat yhteistyövälineet ja -muodot ja kehittämällä asiantuntijavaihtoa. Lisäksi se ilmaisi valmiutensa tarjota asiaan liittyvää asiantuntemustaan erityisesti lainsäädännön ja toimivaltaisten instituutioiden kehittämiseksi. Yhteisessä strategiassa todetaan myös, että olisi laadittava suunnitelma, jossa keskitytään Venäjän federaation kanssa järjestäytyneen rikollisuuden torjumiseksi toteutettavaan yhteiseen toimintaan, mukaan lukien korruption, rahanpesun, huume- ja ihmiskaupan sekä laittoman maahanmuuton vastaiset toimet. Lisäksi esitettiin luettelo yksittäisistä aloista, jotka kuuluisivat suunnitelman piiriin. Luettelo ei ole tyhjentävä. III Yleisperiaatteet Yhteisen strategian tavoitteiden mukaisesti tämän toimintasuunnitelman tarkoituksena on edistää Euroopan unionin ja sen jäsenvaltioiden sekä Venäjän federaation tiivistä yhteistyötä järjestäytyneen rikollisuuden torjunnassa. Kyseessä on prosessi, jossa olisi käsiteltävä asiaankuuluvia toimintamuotoja, erityisesti yhteistyötä oikeusasioissa ja lainvalvonnan alalla, jotta varmistettaisiin mahdollisuus järjestäytyneen rikollisuuden mahdollisimman laajaan torjuntaan. Erityistä huomiota olisi kiinnitettävä ennaltaehkäisyn merkitykseen järjestäytyneen rikollisuuden torjunnassa; ennaltaehkäisevillä toimilla vähennetään järjestäytyneen rikollisuuden toimintamahdollisuuksia. Lisäksi olisi otettava huomioon asiaan liittyvä työ, jonka yksittäiset jäsenvaltiot ovat jo tehneet tai jota on tehty muilla kansainvälisillä foorumeilla, ja siitä seuraava mahdollinen yhteensovittamisen tarve. Kuten yhteisessä strategiassa mainitaan, nykyisiä toimia, ohjelmia, välineitä ja politiikkaa on tarkasteltava sen varmistamiseksi, että ne ovat kyseisen strategian mukaisia, ja tarvittavien mukautusten tekemiseksi. Järjestäytynyt rikollisuus haittaa yhä enemmän jäsenvaltioiden ja Venäjän federaation välistä laillista liiketoimintaa ja kauppaa. Se käyttää laillisia kaupan rakenteita erityisesti toimintansa kätkemiseen toimimalla esimerkiksi lainmukaisesti rekisteröityjen yritysten kautta. Eräs sen käyttämä keino on kaksoislaskutus, josta aiheutuu huomattavia menetyksiä Venäjän federaatiolle ja joka samalla antaa järjestäytyneelle rikollisuudelle tilaisuuden soluttautua lailliseen liiketoimintaan sekä unionissa että Venäjän federaatiossa. Järjestäytyneet rikollisryhmät unionin jäsenvaltioissa ja Venäjän federaatiossa tekevät merkittävän laajaa yhteistyötä kaikilla rikollistoiminnan aloilla, joihin kuuluvat erityisesti ihmiskauppa, laiton huume- ja asekauppa sekä varastetun tavaran kauppa, rahanpesu, korruptio, huipputeknologiaan liittyvä rikollisuus, talousrikollisuus ja laiton maahanmuutto. Tätä toimintasuunnitelmaa sovelletaan erityisesti kyseisiin rikollisen toiminnan muotoihin. B YHTEISTYÖALAT I Oikeudellinen yhteistyö i) Oikeudellisen yhteistyön järjestäminen Kansainvälisen oikeudellisen yhteistyön tehostaminen kuuluu tämän suunnitelman painopisteisiin ja on edellytyksenä sen onnistumiselle. Olisi pyrittävä varmistamaan, että tällaisen yhteistyön vaatimat lainsäädännölliset puitteet ovat olemassa. Tämä edellyttää: a) asianmukaisten lainsäädäntö- ja muiden toimien toteuttamista sellaisten järjestelyjen kehittämiseksi, joiden nojalla oikeudellista yhteistyötä voidaan tarjota muille valtioille ja ottaa niiltä vastaan; b) muun muassa seuraavien järjestäytyneen rikollisuuden torjunnassa erityisen tärkeiden kansainvälisten asiakirjojen, joiden osapuolia valtiot ovat, ratifiointia ja täysimääräistä täytäntöönpanoa: - rikoksen johdosta tapahtuvaa luovuttamista koskeva eurooppalainen yleissopimus, 1957(1), ja sen lisäpöytäkirjat vuosilta 1975 ja 1978 - keskinäistä oikeusapua rikosasioissa koskeva eurooppalainen yleissopimus, l959, ja sen lisäpöytäkirja vuodelta 1978 - rikoksen tuottaman hyödyn rahanpesua, etsintää, takavarikkoa ja menetetyksi tuomitsemista koskeva yleissopimus, Strasbourg 1990 - sopimus huumausaineiden salakuljetuksesta aavalla merellä, huumausaineiden ja psykotrooppisten aineiden laitonta kauppaa vastaan tehdyn Yhdistyneiden Kansakuntien yleissopimuksen 17 artiklan täytäntöönpano, Strasbourg 1995 - Yhdistyneiden Kansakuntien yleissopimus huumausaineiden ja psykotrooppisten aineiden laitonta kauppaa vastaan, 1988 - eurooppalainen yleissopimus terrorismin vastustamisesta, 1977 (Venäjän federaatio allekirjoitti 7. toukokuuta 1999) - Euroopan neuvoston rikosoikeuden alan yleissopimus lahjonnasta, 1999 (Venäjän federaatio allekirjoitti 27. tammikuuta 1999) - Euroopan neuvoston siviilioikeuden alan yleissopimus lahjonnasta, 1999 - Euroopan neuvoston yleissopimus yksilöiden suojelusta henkilötietojen automaattisessa tietojenkäsittelyssä, 1981. Monet muutkin yleissopimukset voivat liittyä järjestäytyneen rikollisuuden torjuntaan. Tällaisia yleissopimuksia ovat muun muassa yleissopimus väärän rahan valmistamisen vastustamiseksi, Geneve 1929, sekä Euroopan neuvoston yleissopimus ympäristön suojelusta rikosoikeuden avulla, Strasbourg 1998. Venäjän federaatiota olisi myös kannustettava liittymään kaikkiin näihin välineisiin ja asettamaan etusijalle luovuttamista, keskinäistä oikeusapua rikosasioissa, rahanpesua ja lahjontaa koskevat yleissopimukset. Venäjän federaation viranomaisia olisi avustettava siten, että ne kykenisivät yhteistyöhön muiden maiden kanssa kansainvälisesti hyväksyttyjen vaatimusten mukaisesti, joita ovat muun muassa rahanpesunvastaisen toimintaryhmän 40 suositusta; ja c) ihmisoikeuksien suojelua koskevien kansainvälisten välineiden ratifiointia ja täysimääräistä täytäntöönpanoa. ii) Oikeudellisen yhteistyön puitteet Venäjän federaation valmiutta järjestäytyneen rikollisuuden vastaiseen oikeudelliseen yhteistyöhön pyritään lisäämään. Tämän vuoksi Euroopan unioni toimii yhdessä Venäjän kanssa edistääkseen sen pyrkimyksiä seuraavien tavoitteiden saavuttamiseksi: a) Venäjän federaation oikeusviranomaisilla on mahdollisuus kiinnittää erityistä huomiota painoalueisiin. Venäjän federaatio ja Euroopan unioni voisivat määritellä kyseiset asiat yhdessä esimerkiksi järjestäytynyttä rikollisuutta käsittelevän EU:n vuotuisen tilanneselvityksen perusteella, ja niitä olisi tarkistettava säännöllisesti. Mahdollisia painoalueita ovat esimerkiksi talousrikollisuus, kuten rahanpesu, sekä ihmiskauppa seksuaalisen hyväksikäytön tarkoituksessa tai muissa tarkoituksissa, huumausaine-, ase- ja räjähdysainekauppa, varastetun tavaran kauppa (myös varastetut ajoneuvot ja taideteokset), korruptio, rahanväärennys, laiton maahanmuutto, huipputeknologiaan liittyvä rikollisuus, kuten atk-rikokset, sekä vakavat ympäristörikokset. b) Nimetään ja vahvistetaan Venäjän federaation keskusyhteysviranomaiset oikeudellista yhteistyötä varten. c) Venäjän federaation oikeudellista yhteistyötä hoitavat viranomaiset luovat yhteyksiä jäsenvaltioiden vastaaviin viranomaisiin ja tarpeen mukaan Euroopan oikeudelliseen verkostoon. Euroopan unioni avustaa tällöin Venäjän federaatiota seuraavissa asioissa: d) kansainvälisessä oikeudellisessa yhteistyössä sovellettavien hyvien toimintatapojen mukaisten menettelyjen kehittäminen; e) säännöllisten kokousten ja seminaarien järjestäminen hyvien toimintatapojen omaksumiseksi oikeudellisessa yhteistyössä; f) oikeudellisessa yhteistyössä toimivien koulutus esimerkiksi henkilöstövaihdon avulla; g) toiminta jäsenvaltioiden kanssa käsikirjan laatimiseksi jäsenvaltioiden ja Venäjän federaation välisestä oikeudellisesta yhteistyöstä ja tällaiseen yhteistyöhön sovellettavia hyviä toimintatapoja koskevan ilmoituksen laatiminen; h) yhteiset pyrkimykset kolmansien maiden verokeitaiden kanssa tehokkaan ja avoimen yhteistyön varmistamiseksi keskinäisen oikeusavun alalla rahanpesunvastaisen toimintaryhmän antamien asiaa koskevien suositusten perusteella. II Yhteistyö lain noudattamisen valvonnan alalla i) Yhteistyön puitteet Lain noudattamista valvovien virkamiesten koulutuksen parantamiseksi ja lain noudattamisen valvonnan tehostamiseksi yleensä unioni pyrkii edistämään sellaisten järjestelyjen kehittämistä Venäjän federaation viranomaisten kanssa, joiden nojalla: a) Venäjän federaation lain noudattamista valvovilla viranomaisilla on mahdollisuus kiinnittää erityistä huomiota painoalueisiin. Venäjän federaatio ja Euroopan unioni voisivat määritellä kyseiset asiat yhdessä esimerkiksi Europolin kanssa yhteistyössä laaditun järjestäytynyttä rikollisuutta käsittelevän EU:n vuotuisen tilanneselvityksen perusteella. Näitä asioita olisi tarkistettava säännöllisesti. Mahdollisia painoalueita ovat esimerkiksi talousrikollisuus, kuten rahanpesu, sekä ihmiskauppa seksuaalisen hyväksikäytön tarkoituksessa tai muissa tarkoituksissa, laiton huume, ase- ja räjähdysainekauppa, varastetun tavaran kauppa (myös varastetut ajoneuvot ja taideteokset), korruptio, rahanväärennys, laiton maahanmuutto, huipputeknologiaan liittyvä rikollisuus, kuten atk-rikokset, sekä vakavat ympäristörikokset. b) Euroopan unionin jäsenvaltioiden ja Venäjän federaation lain noudattamista valvovien viranomaisten kesken voidaan vaihtaa teknisiä, operatiivisia ja strategisia tiedustelu- ja muita tietoja mitä moninaisimmista järjestäytyneen rikollisuuden alaan kuuluvista aiheista; samalla on varmistettava, että on toteutettu lainsäädännölliset ja muut toimet, joiden ansiosta asianmukaiset Venäjän federaation lain noudattamista valvoville viranomaisille toimitettavia operatiivisia ja strategisia tietoja koskevat luottamuksellisuuden ja tietosuojan vaatimukset täytetään. c) Nimetään Venäjän federaation keskusyhteysviranomaiset EU:n jäsenvaltioiden lainvalvontaviranomaisten kanssa harjoitettavaa tietojenvaihtoa varten. d) Kehitetään asianmukaisesti yhteisiä periaatteita, joiden ansiosta Venäjän federaation ja Euroopan unionin viranomaiset voisivat käyttää erityisiä tutkintatekniikkoja, kuten valvottuja läpilaskuja, vakavissa tapauksissa, joihin liittyy järjestäytynyttä rikollisuutta. e) Järjestetään kursseja lain noudattamista valvovien Venäjän federaation virkamiesten kanssa hyvien toimintatapojen kehittämiseksi kansainvälisen yhteistyön alalla. f) Järjestäytyneen rikollisuuden torjunnan alalla lain noudattamista valvovat EU:n jäsenvaltioiden ja Venäjän federaation asiantuntijat pitävät yhteisiä kokouksia esimerkiksi tietojenvaihdon lisäämiseksi järjestäytyneen rikollisuuden kehityssuunnista ja muista olennaisista asioista tai tarvittaessa keskustelun käymiseksi yhteisen edun mukaisista tutkimuksista, jotka kohdistuvat järjestäytyneiden rikollisryhmien toimintaan. g) EU:n jäsenvaltioiden kanssa järjestetään vaihto-ohjelmia, joissa on mukana lainvalvonta-alan yhteistyön asiantuntijoita. h) Rajatarkastuksia olisi tehostettava laittoman huumausainekaupan torjumiseksi mahdollisimman tehokkaasti. i) Rahoituslaitoksille annetaan asianmukaiset säännöt ja ohjeet, joiden mukaan ne raportoivat epäilyttävistä liiketoimista toimivaltaiselle nimetylle rahanpesun selvittelykeskukselle, ja niiden on täysin tuettava rahanpesuksi epäiltyihin tapauksiin kohdistuvia lainvalvontaviranomaisten tutkimuksia. j) Euroopan unionin jäsenvaltioiden rahanpesun selvittelykeskukset ja Venäjän federaation vastaava toimivaltainen viranomainen voivat tarvittaessa vaihtaa tietoja epäilyttävistä liiketoimista; samalla on varmistettava, että on toteutettu lainsäädännölliset ja muut toimet, joiden ansiosta asianmukaiset Venäjän federaation lain noudattamista valvoville viranomaisille toimitettavia tietoja koskevat luottamuksellisuuden ja tietosuojan vaatimukset täytetään. k) Erityistä huomiota kiinnitetään niiden tietojen integriteettiin, jotka voivat hyödyttää lain noudattamista valvovia viranomaisia järjestäytyneen rikollisuuden torjunnassa (esim. ajoneuvojen omistusta koskevat rekisterit). l) Pyritään asianmukaisin tavoin kannustamaan henkilöitä lopettamaan yhteytensä rikollisjärjestöihin ja pyritään varmistamaan niiden henkilöiden suojelu, jotka tekevät yhteistyötä oikeusviranomaisten kanssa. m) Toteutetaan tiedotuskampanjoita ja kansainvälisiä ohjelmia järjestäytyneen rikollisuuden ennaltaehkäisemiseksi ja järjestäytyneen rikollistoiminnan vähentämiseksi, mikä on Euroopan komission ja Europolin yhteistyössä valmisteleman, järjestäytyneen rikollisuuden ehkäisyä koskevan eurooppalaisen strategian mukaista. n) Akateemisia tutkimuksia keskinäistä etua koskevista ongelmista olisi edistettävä. o) Vertailukelpoisia analyysimenetelmiä olisi kehitettävä. ii) Yhteyshenkilöt Venäjällä olevien Euroopan unionin jäsenvaltioiden yhteyshenkilöiden välisen yhteistyön kehittämiseksi unioni pyrkii varmistamaan heidän säännöllisen kokoontumisensa, johon myös Europol ja komissio ottavat osaa. Venäjän federaation toimivaltaisten viranomaisten Euroopan unionin jäsenvaltioissa olevat yhteyshenkilöt olisi tarvittaessa kutsuttava osallistumaan tällaisiin kokouksiin. Asiaan liittyvien tietojen vaihdon lisäksi yhteyshenkilöillä olisi oltava mahdollisuus tarkastella toimintasuunnitelman toteuttamista ja tehdä ehdotuksia täytäntöönpanon tehostamiseksi. Myös Venäjän federaation yhteyshenkilöiden sijoittamista EU:n jäsenvaltioihin olisi tarkasteltava myönteisessä hengessä. Tämän lisäksi olisi järjestettävä Venäjän federaatiossa toimivien EU:n jäsenvaltioiden yhteyshenkilöiden ja muiden maiden yhteyshenkilöiden välisiä tietojen vaihtoa edistäviä kokouksia. Venäjän federaation viranomaiset olisi tarvittaessa kutsuttava näihin kokouksiin. iii) Europol Venäjää koskevan EU:n yhteisen strategian mukaisesti Europolin ja Venäjän toimivaltaisten viranomaisten yhteistyötä kehitetään Europol-yleissopimuksen ja asiaa koskevien neuvoston päätösten ja sovittujen painopisteiden mukaisesti. III Yhteistyö muilla foorumeilla Euroopan unionin ja sen jäsenvaltioiden olisi toimittava mahdollisuuksien mukaan yhdessä Venäjän federaation viranomaisten kanssa, jotta varmistetaan asianmukainen yhteistyö järjestäytynyttä rikollisuutta koskevissa asioissa muilla kansainvälisillä foorumeilla. Tällaista yhteistyötä voitaisiin harjoittaa esimerkiksi neuvoteltaessa ehdotuksesta kansainvälisen järjestäytyneen rikollisuuden vastaiseksi Yhdistyneiden Kansakuntien yleissopimukseksi ja siihen liittyvistä pöytäkirjoista sekä Itämeren alueen järjestäytynyttä rikollisuutta käsittelevässä työryhmässä ja ns. Budapest-ryhmässä. Sitä olisi harjoitettava myös alan asiantuntija-apua koskevissa ohjelmissa, joita toteuttavat muut elimet, kuten Euroopan neuvosto ja Yhdistyneet Kansakunnat. C TOIMINTASUUNNITELMAN MUKAISEN TOIMINNAN YHTEENSOVITTAMINEN Jotta tämä toimintasuunnitelma voisi toimia mahdollisimman menestyksekkäästi ja tehokkaasti, on varmistettava, että asianomaiset osapuolet, mukaan luettuna EU:n jäsenvaltiot, neuvosto, komissio ja Venäjän federaation viranomaiset, tekevät asianmukaista yhteistyötä. On myös olennaista, että yhteisen strategian mukaisesti sovitetaan mahdollisimman täydellisesti yhteen ne yhteisön ja jäsenvaltioiden kahdenväliset toimet, ohjelmat, välineet ja toimintapolitiikat, jotka jollain tavoin liittyvät tähän toimintasuunnitelmaan, ja että tarvittavat mukautukset tehdään. Erityisesti toteutetaan seuraavat toimenpiteet: i) Yhteisön ohjelmien ja jäsenvaltioiden kahdenvälisten aloitteiden yhteensovittaminen Yhtenäisyyden varmistamiseksi ja päällekkäisyyksien välttämiseksi EU:n (yhteisön ja jäsenvaltioiden rahoittamien) ohjelmien suunnittelussa on lisättävä jäsenvaltioiden ja komission välistä koordinointia. Lisäksi jäsenvaltioiden on lisätoimin koordinoitava toimintaansa suhteessa Venäjään. Aluksi tehdään suuntaa-antava selvitys kaikista asiaankuuluvista EU:n ja jäsenvaltioiden ohjelmista, välineistä ja resursseista. ii) Euroopan unionin ja Venäjän federaation toimet Pyritään ylläpitämään ajantasaista luetteloa yhteisön ja jäsenvaltioiden sekä Venäjän federaation yhteistoiminnasta järjestäytynyttä rikollisuutta koskevissa asioissa ja tällä alalla tehdyistä oikeudellisista välineistä. Lisäksi jäsenvaltioille annetaan tilaisuus jakaa Venäjän federaation viranomaisten kanssa kokemuksiaan EU:n tasolla hyväksyttyjen järjestäytyneen rikollisuuden vastaisten toimien täytäntöönpanosta. Vastaavasti Venäjän federaation viranomaisia olisi kannustettava selvittämään erityisesti rikollisuuden torjunnan tehostamista koskevan, Venäjän federaation hallituksen asetuksella 10 päivänä maaliskuuta 1999 hyväksytyn Venäjän federaation erityisohjelman sisältämien kansainvälistä yhteistyötä koskevien määräysten ja muun asiaa koskevan Venäjän federaation lainsäädännön täytäntöönpanoa. Myös muilla, EU:n ulkopuolisilla foorumeilla toteutettuja toimia koskevien tietojen vaihtoa edistetään. iii) Kumppanuus- ja yhteistyösopimuksen alakomitea Alakomitean, joka käsittelee rikollisuuden torjuntaa EU:n ja Venäjän välisen kumppanuus- ja yhteistyösopimuksen puitteissa, olisi sisällytettävä toimintaansa tietojenvaihto meneillään olevista järjestäytyneen rikollisuuden vastaisista hankkeista, joissa aloitteentekijänä ovat muut kansainväliset organisaatiot ja tahot kuin EU, esimerkiksi Yhdistyneet Kansakunnat, Euroopan neuvosto tai Itämeren alueen järjestäytynyttä rikollisuutta käsittelevä erityistyöryhmä. Alakomitea voisi olla hyödyllinen myös arvioitaessa a) Euroopan unionin rahoittamien hankkeiden toteuttamista ja b) tulevaa koordinoitua asiantuntija-apua. iv) Asiantuntija-avun ohjelmat Kaikissa tulevissa asiantuntija-avun ohjelmissa, joihin EU, sen jäsenvaltiot ja Venäjän federaatio osallistuvat ja jotka koskevat järjestäytyneen rikollisuuden torjuntaa tai siihen liittyviä asioita, mukaan luettuna Tacis-ohjelman yhteydessä esiin tulevat asiat, olisi asianmukaisesti otettava huomioon tämän toimintasuunnitelman tavoitteet ja määräykset. Muun muassa yhteisön ja jäsenvaltioiden avustusohjelmien kautta olisi pyrittävä keskinäisen käytännönläheisen avun antamiseen toimintasuunnitelman täytäntöönpanolle. Kaikkien järjestäytyneen rikollisuuden torjuntaa koskevien tulevien asiantuntija-avun ohjelmien olisi oltava tämän toimintasuunnitelman mukaisia. D TOIMINTASUUNNITELMAN TÄYTÄNTÖÖNPANO Unioni pyrkii täysimittaiseen ja aktiiviseen yhteistyöhön Venäjän federaation toimivaltaisten viranomaisten kanssa tämän toimintasuunnitelman täytäntöönpanossa. Mahdollisuuksien ja soveliaisuuden mukaan ryhdytään toimiin sen mahdollistamiseksi, että Venäjän viranomaiset voivat liittyä EU:ssa hyväksyttyihin asiaa koskeviin ohjelmiin ja välineisiin. Lisäksi EU:n jäsenyyttä hakeneita maita pyydetään liittymään sen määräyksiin. Unioni tarkastelee kiireellisesti myös sopimuksen laatimista Euroopan unionista tehdyn sopimuksen 38 artiklan mukaisesti Venäjän federaation kanssa tämän toimintasuunnitelman täytäntöönpanemiseksi. Lisäksi EU:n jäsenvaltioiden olisi tutkittava huolellisesti mahdollisuutta tehdä asianmukaisia monen- ja kahdenvälisiä sopimuksia Venäjän federaation kanssa järjestäytyneen rikollisuuden vastaisten toimien tehostamiseksi toimintasuunnitelman puitteissa. E TOIMINTASUUNNITELMAN VALVONTA JA ARVIOINTI Euroopan unioni, komissio mukaan lukien, ja Venäjän federaatio kokoontuvat säännöllisesti korkealla tasolla arvioimaan toimintasuunnitelman täytäntöönpanemista. Näiden kokousten olisi myös tarjottava mahdollisuus uusien aloitteiden käynnistämiseen. Lisäksi EU:n ja Venäjän välisen kumppanuus- ja yhteistyösopimuksen mukaisesti perustetun toimivaltaisen alakomitean olisi määräajoin tarkasteltava toimintasuunnitelman operatiivisia näkökohtia. Eurooppa-neuvosto tarkistaa viimeistään vuoden 2001 lopussa tämän toimintasuunnitelman toimivuuden ja voi tällöin päättää myöhempien vastaavien tarkistusten suorittamisesta. (1) Euroopan unioni on tyytyväinen siihen, että Venäjän federaatio ratifioi 25. lokakuuta 1999 rikoksen johdosta tapahtuvaa luovuttamista ja keskinäistä oikeusapua rikosasioissa koskevat yleissopimukset ja niiden pöytäkirjat.